
Tisztelt Képviselőtestület!

Öcsöd Nagyközség a 2008. évben sikeres pályázati tevékenységet tudhat maga mögött. 6.110 eFt saját erő biztosítása mellett 104 000 eFt felhalmozási és működési célú támogatást nyert az önkormányzat. A kiírt pályázatokon való részvétel sikeressége 92 % -os volt 23 pályázatból 21 –en eredményesen szerepeltünk. A megpályázott összegeket figyelembe véve összesen 136 000 eFt támogatásra pályáztunk 2008 -ban, ebből 98 786 eFt –ot nyertünk, ez 72 % -os teljesítést jelent.  
Eredményesen pályáztunk a hazai, jellemzően decentralizált, illetve EU –s pályázatokra egyaránt, valamint a település infrastrukturális fejlődése szempontjából jelentős fejlesztéseket készítettünk elő. 

Tekintsük át időrendben az önkormányzat 2008. évi pályázati tevékenységét.

2008. év januárjában pályázatot nyújtottunk be az Észak-Alföldi Operatív Program 4.2.1 intézkedésre. A pályázat célja a Juhász úti Általános Iskola energiatakarékos felújítása, valamint akadály mentesítése volt 39 000 eFt tervezett bekerülési költséggel. A pályázatot nem fogadták be, mert a gyermek létszám miatt az intézmény kihasználtsági mutatója a 80 %-os küszöb szint alatt maradt. A közreműködő hatóság döntés ellen fellebbeztünk a Nemzeti Fejlesztési Ügynökségnél, de a fellebbezésünket elutasították. Sajnálattal vettük tudomásul, hogy a fenti ÉAOP támogatási konstrukcióból a csökkenő gyermek létszámú települések nem tudtak fejlesztési forrásokhoz jutni. A kunszentmártoni kistérség több települése eredménytelenül pályázott.

2008. februárjában az Oktatási Minisztérium Közkincs 2008 elnevezésű pályázati felhívására nyújtottunk be pályázatot, ahol 2 500 eFt vissza nem térintendő támogatást nyertünk a községi könyvtár felújítására. 

Szintén ebben a hónapban pályáztunk a Társadalmi Informatika Operatív Program 7.1 1. intézkedésére. A pályázat célja az úgynevezett intelligens iskola modell kialakítása az alapfokú oktatási rendszerünkben, modern számítástechnikai és informatikai eszközök segítségével.  A pályázatot támogatásra érdemesnek ítélte a minisztérium, így 0 % önerővel 29 db multimédiás számítógépet, 1 db szervert, 1 db notebook (hordozható számítógép), valamint egyéb multimédiás eszközöket (fej szett, intelligens tábla, projektor stb.) kap az általános iskola. A fejlesztés becsült értéke 6 000 eFt. Jelenleg a támogatási szerződés előkészítése van folyamatban, a pontos eszközigény ezt követően kerül meghatározásra.  

2008. márciusában pályáztunk az Európai Mezőgazdasági és Vidékfejlesztési Alap ú.n. Tanyabusz pályázatára. A kérelem benyújtásához létre kellett hozni a tanyagondnoki szolgálatot. A pályázatból 1 db 9 fős személyautó beszerzését terveztük bruttó 9 600 eFt összegben. Tekintettel arra, hogy az önkormányzat a kötelező feladatait is nehezen látja el, a pályázatban csak minimális feladat ellátás biztosítását vállalhatta fel az önkormányzat, ezért az értékeléskor csak minimális pontot kaphatott a pályázat.  A kérelmünket elfogták, így a pályázat 8 170 eFt támogatásban részesült. 
2008. áprilisában jelentek meg a Helyi Önkormányzatok Fejlesztési (továbbiakban: HÖF) decentralizált támogatási pályázati felhívások. Az idei évben a TEKI, CÉDE, TEUT, LEKI források tovább csökkentek, további rossz hír, hogy a jövőben ezek a támogatások meg fognak szűnni. Az idei HÖF pályázati felhívásokra 5 db pályázatot nyújtott be az önkormányzat, ebből 3 –at TEKI, 1 db pályázatot LEKI és 1 db pályázatot TEUT támogatás megszerzésére. Az Észak.Alföldi Regionális fejlesztési Tanács 4 pályázatunkat támogatatta.  A Ságvári Endre út felújítása elnevezésű TEUT pályázatunkat forrás hiány miatt nem tudta támogatni a hatóság.
HÖF-TEKI konstrukcióban támogatást nyertünk az öcsödi park területek utcabútorzat fejlesztésére (kerékpártárolók, szemetesek, virágládák) 2.536 eFt összegben, 1 257 eFt –ot nyertünk a tájékoztatást segítő információs táblarendszer kiépítésére (utcanév táblák, útbaigazító táblák). Szintén TEKI támogatásból valósulhat meg a Bercsényi sor és Vágóhíd utcák járdafelújítása 757 eFt összegben. A járdaépítési munkák megkezdődtek októberben, az utcabútorzat és táblarendszer kiépítését még ebben az évben megkezdjük és 2009. év tavaszára fejezzük be.

Jelentős, 20 000 eFt LEKI támogatást nyert el a Juhász úti általános iskola felújítása pályázatunk. A projekt teljes bekerülési költsége 22.222. eFt. A projekt megvalósítása 2008. júliusában vette kezdetét, és a napokban fejeződik be. A támogatásból a külső és belső burkolat felújítását, a szociális helyiségek felújítását, ablak nyílászárók cseréjét és az épület akadálymentesítését valósítottuk meg.

2008. májusában a Szolnok Megyei Közgyűlés által létrehozott Parlagfű mentesítési Alapjára nyújtottunk be pályázatot és nyertünk motoros fűkaszák és védőfelszerelések beszerzésére pályázatot 252 eFt összegben. 

A Szociális Munkaügyi Minisztérium pályázatán 2 100 e Ft összegű támogatást nyert az önkormányzat, hogy a Végné Lapu Julianna által létrehozott és koordinált Biztos Kezdet Klub működési feltételei javuljanak. A projekt megvalósítása a napokban kezdődött el.

2008. augusztusában pályázatot nyújtottunk be a Kormány Bölcsődék és óvodák felújítása pályázatára. Az ÖTM irányító hatóság októberben 14.000 eFt vissza nem térintendő támogatásban részesítette a Vörösmarty úti óvoda felújítása című pályázatunkat. A felújítási munkák jövő nyáron kezdődnek meg, a fűtéskorszerűsítés már folyamatban van.   

2008. –ban jelentős lépést tettünk a település infrastrukturális fejlődése szempontjából mérföldkövet jelentő szennyvíz hálózat kiépítésben. 2008. áprilisától komoly előkészítési (adatgyűjtés) vette kezdetét, hogy a KEOP kétfordulós pályázati rendszerben eredményesen pályázzon az önkormányzat. Októberben KEOP pályázatot nyújtottunk be Öcsöd szennyvízkezelésre. 
A pályázatunkat befogadták az első fordulóban, jelenleg a bírálati szakaszban van. Amennyiben túljut az első fordulón, úgy kezdetét veheti a végleges tervezési folyamat és jogosultságot szerzünk a második fordulóban való részvételre. Amennyiben a projekt túljut a második fordulón 2010 -től kezdetét veheti a megvalósítás. A projekt teljes bekerülési költsége bruttó 2 300 000 eFt. Az első fordulóban 22.000 eFt forintot pályázott meg az önkormányzat.
Másik jelentős KEOP program az Öcsöd gesztorságával megvalósítandó szelevényi és az egykori Hunyadfalva - Kőteleki hulladékgazdálkodási rendszerhez tartozó települések szilárdhulladék-lerakóinak térségi színtű rekultivációja. A programban 19 település érintett. A pályázati rendszer szintén kétfordulós. A projekt telkes bekerülési költsége 2.700.000 eFt, ebből az első fordulóban 76.000 eFt –ot pályáztak meg a települések. A pályázatot befogadták és jelenleg a bírálati szakaszban van. 
Novemberben a Kunszentmártoni Kistérség Többcélú Társulásával együttműködve pályáztunk a téli közmunka programra. A pályázat nyert és 2008. decemberétől 10 fő öcsödi lakos 2 hónapos foglalkoztatására lesz lehetőségünk. A programból a településtisztasági feladatok ellátásához kisértékű tárgyi eszközöket kap az önkormányzat. 

November hónapban lezárult a 20 hónapos Tiszazugi Tandem munkaerőpiaci reintegrációs program. A program keretében 14 fő szerzett OKJ –s szociális ápoló és gondozó képesítést és 6 fő lett környezetgondozónk kiképezve. A programot az Esély Szociális Közalapítvány gesztorságával a Tiszazugi Települések Szövetsége valósította meg. Településünkön 3 főt gondozónői, 2 főt környezetgondozó munkakörben foglalkoztattunk. A program eredményes volt, hiszen településünk ingyen jutott 5 szakképzett személyhez / egy OKJ szociális gondozó ápoló képzési csomagnak a piaci ára 450 eFt,-/, munkabérüket és munkaruházatukat szintén a program finanszírozta, továbbá kis- és nagy értékű tárgyi eszközöket (pl: kerékpár, motoros fűkasza, vérnyomásmérő, vércukormérő készülék) kapott a település, mintegy 400 000,- Ft étékben. A képzéseknek az öcsödi Művelődési Ház biztosított helyet. A terembérletért az Esély Közalapítvány 3.000 eFt díjat fog fizetni az önkormányzatunknak.
Jelenleg 2 pályázat előkészítése van folyamatban. Az EMVA támogatásból lehetőség nyílik játszótérépítésre és a helyi védelem alatt álló épületek felújítására. Célunk a XIX. században épült Községháza külső felújítása. 
Az idei éven is fontos szerephez jutottak a működési célú támogatásokra benyújtott pályázatok. Szerepük ugyan olyan jelentős, mint a felhalmozási célú pályázatoknak.   
A pályázatírás és projekttervezés melltett folyamatosan beszámoltunk a 2007 –ben megvalósított pályázatokról. A közreműködő hatóságok 7 esetben folytattak helyszíni ellenőrzést, valamint 1 esetben közbenső monitoringot végeztek. Az ellenőrzések műszaki, szakmai, pénzügyi hiányosságokat, jogosulatlan támogatás felhasználást nem állapítottak meg.             

2009 -es terveink között szerepel a II. számú óvoda energiatakarékos felújítása és akadálymentesítése, a közintézmények akadálymentesítése, szilárd burkolatú utak felújítása és építése, valamint eredményesen szeretnénk részt venni a humán erőforrás fejlesztését célzó pályázatokban (TÁMOP). A forráshiány mérséklésére továbbra is pályázni fogunk az ÖNHIKI támogatásra, illetve minden egyéb működési célú támogatásra.     

Kelt: Öcsöd, 2008-12-08
Molnár Bálint

